আলী হাজবেরি

**আবুল হাসান আলী বিন উসমান বিন আলী আল-গজনবী আল-জুল্লাবি আল-হুজভিরি** (আনু. ১০০৯-১০৭২/৭৭), **আলী আল-হুজভিরি** বা **আল-হাজবেরি** নামে পরিচিত (এছাড়াও বানান **হাজওয়েরি**, **হাজবেরি** বা **হাজভেরি**), সংক্ষেপে বা শ্রদ্ধাভাবে তিনি ভারতীয় উপমহাদেশের মুসলমানদের নিকট *শায়খ সৈয়দ আলী আল-হুজভিরি* বা **দাতা গঞ্জে বখশ** হিসেবে পরিচিত, ছিলেন একাদশ শতাব্দীর একজন পারস্য সুন্নি মুসলিম, গজনীর রহস্যবাদী, ধর্মতত্ত্ববিদ এবং প্রচারক, যিনি *কাশফুল মাহজুব* (মারেফতের মর্মকথা) রচনার জন্য বিখ্যাত, যা ফার্সি ভাষায় সুফিবাদের "প্রাথমিক আনুষ্ঠানিক গ্রন্থ" হিসাবে বিবেচিত। ধারণা করা হয়, আলী হাজবেরি তার প্রচারের মাধ্যমে দক্ষিণ এশিয়ায় ইসলামের প্রসারে "উল্লেখযোগ্য" ভূমিকা রেখেছিলেন, একজন ঐতিহাসিক তাকে *ভারতীয় উপমহাদেশে ইসলাম প্রচারের অন্যতম গুরুত্বপূর্ণ ব্যক্তিত্ব* হিসাবে বর্ণনা করেছেন।

বর্তমান সময়ে, আলী হাজবেরিকে এই অঞ্চলের ঐতিহ্যবাহী সুন্নি মুসলমানরা পাকিস্তানের লাহোরের প্রধান দরবেশ হিসাবে শ্রদ্ধা করেন। তদুপরি, তিনি সমগ্র দক্ষিণ এশিয়ায় সর্বাধিক শ্রদ্ধেয় দরবেশদের মধ্যে অন্যতম, এবং তার কবর-মাজার লাহোরে অবস্থিত, যা দাতা দরবার হিসেবে বিখ্যাত, এটি দক্ষিণ এশিয়ার সবচেয়ে অন্যতম গমনাগমন মাজার। বর্তমানে এটি "বার্ষিক দর্শনার্থীর সংখ্যা এবং মাজার কমপ্লেক্সের আকারে" পাকিস্তানের বৃহত্তম মাজার, এবং ১৯৬০ সালে জাতীয়করণ করা হয়, আজ পাঞ্জাবের আওকাফ এবং ধর্ম বিষয়ক বিভাগ দ্বারা পরিচালিত হয়। মরমী নিজেই দক্ষিণ এশিয়ার প্রাত্যহিক ইসলামে একটি "পারিবারিক নাম" হিসাবে রয়ে গেছে। ২০১৬ সালে, পাকিস্তান সরকার আলী হাজবেরির তিন দিনের মৃত্যুবার্ষিকী উদযাপনের জন্য ২১ নভেম্বর একদিন সরকারি ছুটি হিসাবে ঘোষণা করেছে।

## বংশ ও পরিবার
আলী হাজবেরি পিতৃ-মাতৃ উভয়দিকেই হাসানী ও হোসাইনী সৈয়দ ছিলেন।

তিনি হযরত মুহাম্মদ (ﷺ)'র সরাসরি বংশধর, যা তার পিতার মাধ্যমে লাভ করেন, তিনি হযরত আলী (রা.)'র সন্তান হযরত ইমাম হাসান (রা.)'র বংশধর। তার বংশগত ধারা নিম্নরূপ:
* হযরত আলী হাজবেরি
* হযরত মুহাম্মদ উসমান
* হযরত আবুল হাসান আলী
* হযরত আবদুর রহমান
* হযরত শাহ সুজা
* হযরত আবুল হাসান আলী
* হযরত হাসান আসগর
* হযরত যায়েদ
* হযরত ইমাম হাসান (রা.)
* হযরত আলী (রা.)

## জন্ম ও পটভূমি
আলী হাজবেরি গজনীর মাহমুদের শাসনামলে গজনী শহরে জন্মগ্রহণ করেন যেখানে তার পরিবার বসতি স্থাপন করেছিল। তিনি আলী আল-জুলাবি আল-হাজভেরি নামে পরিচিত ছিলেন, কারণ তিনি গজনি শহরের মধ্যে দুটি ভিন্ন মহল্লা জুল্লাব এবং হুজভিরে বসবাস করতেন।

আলী হাজবেরির জন্মের সঠিক তারিখ জানা যায়নি, ধারণা করা হয় তিনি ৪০০ থেকে ৪০৬ হিজরির (১০০৯ থেকে ১০১২ সাল) মধ্যে জন্মগ্রহণ করেন। তার প্রাথমিক জীবন বা তার শিক্ষা সম্পর্কে খুব কমই জানা যায়।

তার নিজের লিখিত গ্রন্থ *কাশফুল মাহজুব*-এ লিপিবদ্ধ আত্মজীবনীমূলক তথ্য অনুসারে, এটা স্পষ্ট যে, আলী হাজবেরি "গজনভি সাম্রাজ্য এবং এর বাইরেও ব্যাপকভাবে ভ্রমণ করেছিলেন, বাগদাদ, নিশাপুর এবং দামেস্কে যথেষ্ট সময় কাটিয়েছিলেন, যেখানে তিনি তার সময়ের অনেক প্রাক-বিশিষ্ট সুফিদের সাথে দেখা করেছিলেন। আইনশাস্ত্রের বিষয়ে, তিনি বিভিন্ন শিক্ষকের অধীনে সুন্নি আইনের হানাফি রীতিতে প্রশিক্ষণ গ্রহণ করেন। তার সুফি প্রশিক্ষণের জন্য তিনি তার শিক্ষক আল-খুত্তালীর মাধ্যমে আল-হুসরি, আবু বকর শিবলী (মৃত্যু ৯৪৬ সাল) এবং জুনাইদ বাগদাদীর (মৃত্যু ৯১০ সাল) সাথে যুক্ত ছিলেন। অল্প সময়ের জন্য, এই রহস্যময় ব্যক্তি ইরাকে বসবাস করতেন বলে ধারণা করা হয়। অবশেষে, আলী হাজবেরি লাহোরে বসতি স্থাপন করেন, যেখানে তিনি একজন প্রখ্যাত প্রচারক এবং শিক্ষকের খ্যাতি নিয়ে মারা যান। তার মৃত্যুর পর, আলী হাজবেরি অবিসংবাদিতভাবে সর্বত্র প্রশংসার মাধ্যমে একজন মহান সাধক হিসাবে বিবেচিত হন।

## দর্শন
### হজরত মুহাম্মদ (ﷺ)'র সাহাবী
#### হজরত আবু বকর
আলী হাজবেরি ইসলামের প্রথম খলিফা আবু বকরকে (মৃত্যু ৬৩৪ সাল) "সর্বশ্রেষ্ঠ সত্যবাদী" হিসাবে বর্ণনা করেছেন এবং তাকে "এই পথের সমস্ত লোকের নেতা (*ইমাম*)" বলেছেন। আবু বকরের ধার্মিকতার প্রশংসা করে আলী হাজবেরি তার প্রশংসা করে বলেছেন, "তিনি কীভাবে তার সমস্ত সম্পদ ইসলামের জন্য বিলিয়ে দিয়েছিলেন এবং নিজেকে একটি পশমী পোশাক পরিহিত ছিলেন, এবং রাসূল মুহাম্মদ (দ.)'র কাছে এসেছিলেন" এবং অন্যত্র বলেছেন যে, তাকে "সুফি শাইখরা যারা মননশীল জীবন গ্রহণ করেছে তাদের শীর্ষে অধিষ্ঠিত করেছেন।" উপসংহারে আলী হাজবেরি বলেছিলেন: "সুফিদের সমগ্র সম্প্রদায় নিজেদেরকে জাগতিক জিনিস থেকে মুক্ত করার জন্য, স্থিরতায়, দারিদ্র্যের জন্য উদগ্রীব আকাঙ্ক্ষায় এবং কর্তৃত্ব ত্যাগ করার আকাঙ্ক্ষায় তাকে তাদের অভিভাবক হিসাবে গ্রহণ করেছেন। তিনি সাধারণভাবে মুসলমানদের এবং বিশেষ করে সুফিদের নেতা।"

#### হজরত উমর
আলী হাজবেরি ইসলামের দ্বিতীয় খলিফা উমর (মৃত্যু ৬৪৪ সাল) কে "বিশেষভাবে বিচক্ষণতা এবং সংকল্পের দ্বারা বিশিষ্ট" হিসাবে বর্ণনা করেছেন। এবং বলেছেন যে "সুফিরা তাকে একটি প্যাচযুক্ত পোশাক পরিধান এবং কঠোরভাবে ধর্মের দায়িত্ব পালনের ক্ষেত্রে তাদের আদর্শ হিসাবে গ্রহণ করে।" তিনি উমরকে তার "খুব উচ্চ অবস্থানের" জন্য প্রশংসা করেছিলেন, যে তিনি পার্থিব কর্তব্যের জীবনকে তীব্র এবং ধারাবাহিক আধ্যাত্মিক ভক্তির সাথে একত্রিত করেছিলেন।

#### হজরত উসমান
প্রাথমিক ইসলামি সম্প্রদায়ের সঠিক নির্দেশিত খলিফাদের মধ্যে তৃতীয় উসমান (মৃত্যু ৬৫৬ সাল) সম্পর্কে আলী হাজবেরি বলেছেন যে "সুফিরা উসমানকে জীবন ও সম্পত্তি উৎসর্গ করার ক্ষেত্রে, আল্লাহর নিকট তাদের বিষয়গুলি ছেড়ে দেওয়া এবং আন্তরিক ভক্তিতে তাদের আদর্শ হিসাবে গ্রহণ করে।"

#### হজরত আলী
ইসলামের সঠিক নির্দেশিত খলিফাদের মধ্যে চতুর্থ আলী (মৃত্যু ৬৬১ সাল) সম্পর্কে আলী হাজবেরি বলেছেন: "এই পথে তার খ্যাতি এবং পদমর্যাদা ছিল অত্যন্ত উচ্চ।" তিনি অতি সূক্ষ্মতার সাথে ঐশ্বরিক সত্যের নীতিগুলি ব্যাখ্যা করেছিলেন।...বাহ্যিক অভিব্যক্তির সত্যতা ও অভ্যন্তরীণ অর্থের সূক্ষ্মতা, এই জগতের বা পরকালের সমস্ত সম্পত্তি নিজের থেকে ছিনিয়ে নেওয়া এবং ঐশী বিধানের বিবেচনার ক্ষেত্রে আলী সুফিদের জন্য আদর্শস্বরূপ।" তিনি জুনাইদ বাগদাদীর উক্তিটি সপ্রশংসভাবের সাথে উদ্ধৃত করেছেন: "আলী হচ্ছেন নীতির দিক থেকে এবং দুঃখকষ্টের সহ্য করার ক্ষেত্রে আমাদের শায়খ।"

### মুহাম্মদ (সাল্লাল্লাহু ‘আলাইহি ওয়া সাল্লাম) এর পরিবার
#### হাসান
হজরত মুহাম্মদ (দ.) এর বড় দৌহিত্র ও আলীর পুত্র হাসান ইবনে আলী (মৃত্যু ৬৭০ সাল) সম্পর্কে আলী হাজবেরি তাকে একজন "[আধ্যাত্মিক সত্যে] গভীরভাবে জ্ঞাত" এবং ইসলামী সম্প্রদায়ের "সত্যিকারের দরবেশ ও শায়খ" হিসাবে বর্ণনা করেছেন।

#### হোসাইন
হজরত মুহাম্মদ (দ.) এর ছোট দৌহিত্র ও আলীর পুত্র হোসাইন ইবনে আলী (মৃত্যু ৬৮০ সাল) এর প্রতি শ্রদ্ধা রেখে আলী হাজবেরি জোর দিয়ে ঘোষণা করেছিলেন: "তিনি কারবালার শহীদ এবং সমস্ত সুফি একমত যে তিনি সঠিক ছিলেন। যতদিন সত্য প্রতীয়মান ছিল, তিনি তা অনুসরণ করেছিলেন; কিন্তু যখন তা হারিয়ে গেল, তখন তিনি তলোয়ারটি টেনে নিলেন এবং আল্লাহর জন্য তার প্রিয় জীবন উৎসর্গ করা পর্যন্ত বিশ্রাম নেননি।"
#### জয়নুল আবেদিন
"যারা নিখুঁত শুদ্ধতা অর্জন করেছে তাদের চরিত্র" হওয়ার জন্য আলী হাজবেরি ইমাম হোসাইনের পুত্র জয়নুল আবেদিন (মৃত্যু ৭১৩ সাল) এর প্রশংসা করেছিলেন।
#### মুহাম্মদ বাকির
ইমাম হোসাইনের নাতি মুহাম্মদ বাকির (মৃত্যু ৭৩৩ সাল) সম্পর্কে আলী হাজবেরি বলেছেন: "তিনি বিমূর্ত বিজ্ঞানের জ্ঞান এবং কুরআনের অর্থ সম্পর্কে তার সূক্ষ্ম ইঙ্গিতগুলির জন্য বিশিষ্ট ছিলেন।"
#### জাফর সাদিক
[থাম্ব|upright=1.25|হাজবেরি মাজার, পাকিস্তানের লাহোরে [দাতা দরবার]]
আলী হাজবেরি ইমাম হোসাইনের প্রপৌত্র জাফর সাদিককে (মৃত্যু ৭৬৫ সাল) "সুফি শাইখদের মধ্যে বক্তৃতার সূক্ষ্মতা এবং আধ্যাত্মিক সত্যের সাথে তার পরিচিতির জন্য সুপ্রসিদ্ধ" হিসাবে বর্ণনা করেছেন।

### আইনের ধর্মশাস্ত্রবিদ
#### আবু হানিফা
সুন্নি আইনশাস্ত্র হানাফি মাযহাবের প্রতিষ্ঠাতা আবু হানিফা (মৃত্যু ৭৬৭ সাল) সম্পর্কে আলী হাজবেরি বলেছেন: "তিনি ইমামদের ইমাম (অর্থাৎ 'নেতাদের নেতা') এবং সুন্নীদের আদর্শ।"

## আধ্যাত্মিক ধারা
আলী হাজবেরির আধ্যাত্মিক ধারা নিম্নরূপ:
# হজরত মুহাম্মদ (দ.)
# হজর‍ত আলী ইবনে আবি তালিব (রা.)
# হাসান বসরি
# হাবিব আজমি
# দাউদ তাঈ
# মারুফ কারখী
# ছিররিউ সাকতী
# জুনাইদ বাগদাদী
# আবু বকর শিবলী
# শায়খ আবুল হাসান আল-হুসরি
# শায়খ আবুল ফজল আল-খুত্তালী
# শায়খ আলী হাজবেরি

## কর্ম
### ''কাশফুল মাহজুব''

আলী হাজবেরি সম্ভবত "ফার্সি ভাষায় সুফিবাদের প্রাচীনতম আনুষ্ঠানিক গ্রন্থ" প্রসিদ্ধ *কাশফুল মাহজুব* (মারেফতের মর্মকথা) রচনার জন্য সবচেয়ে বিখ্যাত। রচনাটি এটিকে সর্বজনগৃহীত সুফিবাদের বিভিন্ন দিকগুলির একটি ভূমিকা হিসাবে উপস্থাপন করে এবং এতে ইসলামী সম্প্রদায়ের সর্বশ্রেষ্ঠ সাধকদের জীবনীও রয়েছে। *কাশফুল মাহজুব* হল আলী হাজবেরির একমাত্র রচনা যা আজ পর্যন্ত বিদ্যমান আছে। মিশরীয় সুফি পণ্ডিত আবুল আজেম এই কাজটি আরবি ভাষায় অনুবাদ করেছেন।

### অন্যান্য কর্ম
রেনল্ড অ্যালেইন নিকোলসন আলী হাজবেরির লেখার একটি সংক্ষিপ্ত তালিকা প্রদান করেছেন (যার *সবগুলোই কাশফুল মাহজুব* থেকে হারিয়ে গেছে), যার মধ্যে অন্যান্যদের মধ্যে নিম্নলিখিত অসংরক্ষিত কাজগুলো অন্তর্ভুক্ত ছিল:

# দিওয়ান (*হাজবেরির সংগীত*), দরবেশের কবিতার সংকলন।
# *মিনহাজ আল-দীন* (*ধর্মের পথ*), একটি রচনা যার মধ্যে রয়েছে: (১) হজরত মুহাম্মদ (দ.) এর সেই সাহাবীদের একটি বিশদ বিবরণ যাদের আলী হাজবেরি সুফিদের পূর্বসূরি বলেছেন; এবং (২) দশম শতাব্দীর রহস্যবাদী ও শহীদ মনসুর আল-হাল্লাজের (মৃত্যু ৯২২) একটি সম্পূর্ণ জীবনী।
# *আসরার আল-খিরাক ওয়া 'ল-মাউনাত*', তার সময়ের সুফিদের দ্বারা পরিধান করা পশমী, প্যাচযুক্ত পোশাকের উপর একটি কাজ।
# মনসুর আল-হাল্লাজের অতীন্দ্রিয় বাণীর অর্থ ব্যাখ্যা করে এর একটি শিরোনামহীন কাজ।
# *কিতাব আল-বায়ান লি-আহল আল-ইয়ান, ফানার* সুফি আদর্শের সর্বজনগৃহীত ব্যাখ্যার উপর একটি গ্রন্থ।

শায়খ আলী হাজবেরির রচিত অন্যান্য বইয়ের মধ্যে:

# *কাশফুল আসরার,* কীভাবে সম্পূর্ণরূপে তাসাউফের পথ অবলম্বন করা যায় তার একটি ছোট ফারসি গ্রন্থ, আল-শেখ সৈয়দ মুবারিক আলী শাহ এল-গিলানী গভীর ভাষ্যসহ অনুবাদ করেছেন।
### তার প্রতি মহান সুফিদের শ্রদ্ধা
বর্ণিত আছে যে, শায়খ আব্দুল কাদের জিলানী তার এক মাহফিলে বলেছিলেন,
 
আমি আবদুল কাদের যদি তার সময়ে জন্ম নিতাম, তাহলে তাকে আমার আধ্যাত্মিক পথপ্রদর্শক হিসেবে গ্রহণ করতাম। দাতা গঞ্জে বখশ হলেন সুফিবাদের সিংহ। প্রত্যেকেরই তার নিকট পরম শ্রদ্ধার সাথে যাওয়া উচিত।

## মৃত্যু
আলী হাজবেরির মৃত্যু সাল নিয়ে ইতিহাসবিদদের মধ্যে মতভেদ রয়েছে। গোলাম সরওয়ার লাহোরী *খাজিনাতুল আউলিয়া*-তে তার মৃত্যু সাল উল্লেখ করেন ৪৬৪ বা ৪৬৬ হিজরি। *কাশফুল মাহজুব*-এর অনুবাদক এ.আর নিকোলসন তার মৃত্যু সাল উল্লেখ করেন ৪৬৫ বা ৪৬৯ হিজরি। প্রত্যেক হিজরি বছরের সফর মাসের ১৮ থেকে ২০ তারিখ তার উরস বা মৃত্যুবার্ষিকী পালন করা হয়।

## আরও দেখুন
* দাতা দরবার
* হাজবেরি বিশ্ববিদ্যালয়

## তথ্যসূত্র

বিষয়শ্রেণী:১০০০-এর দশকে জন্ম
বিষয়শ্রেণী:১০৭২-এ মৃত্যু
বিষয়শ্রেণী:মধ্যযুগীয় ফার্সি ব্যক্তি
বিষয়শ্রেণী:মুসলিম সাধক
বিষয়শ্রেণী:সুফি কবি
বিষয়শ্রেণী:হাশেমীয় ব্যক্তি
বিষয়শ্রেণী:হাসানীয়
বিষয়শ্রেণী:মরমী কবি
বিষয়শ্রেণী:হানাফী ব্যক্তি
বিষয়শ্রেণী:মাতুরিদি ব্যক্তি
বিষয়শ্রেণী:১১শ শতাব্দীর আইনজ্ঞ